**Lotte World Tower** (kor. 롯데월드 타워) on Etelä-Korean korkein, huhtikuussa 2017 yleisölle avattu pilvenpiirtäjä. Tämä 123-kerroksinen, Soulissa sijaitseva rakennus oli valmistuessaan vuonna 2016 maailman viidenneksi korkein pilvenpiirtäjä. 555-metrinen rakennus on japanilais-eteläkorealaisen Lotte-monialakonsernin rakennuttama. Vuosina 2011-2016 rakennetun pilvenpiirtäjän on suunnitellut yhdysvaltalainen arkkitehtitoimisto Kohn Pedersen Fox Associates.

Rakennuksen 1.–12. sisältävät vuokrattavia liiketiloja (Podium). Tämän yläpuolella, 14.–38. kerroksissa on toimistotiloja (Prime office). Kerroksissa 42–71 on asuntoja (Signiel residence), joiden kuvattiin neliöhinnaltaan (1 825 USD neliöjalkaa kohden) Korean kalleimmaksi. Asuntojen korkean hinnan, niistä vuosittain perittävien maksujen ja maailmanpoliittisen tilanteen vuoksi asuntojen myynnin ennakoitiin vievän pitkään. Kerrokset 76.–101. toimivat ylellisenä hotellina (Signiel Seoul) ja kerrokset 108.-114. toimistotiloina (Premiere 7). Hotelli Signiel Seoulilla on 235 huonetta. Sen ravintolat palvelevat pilvenpiirtäjän 81. kerroksessa ja sieltä löytyvät esimerkiksi ranskalainen kolmen Michelin-tähden ravintola Stay (eräs keittiömestari Yannick Allénon ravintoloista) kuin korealaisenkin Michelin-tähtikokin ravintola Bicena. Lotte-konsernin Etelä-Korean pääkonttori oli tarkoitus siirtää rakennuksen 108. kerrokseen vuonna 2017. Rakennuksen maanalaisissa kerroksissa on pysäköintitiloja.

Ylimmissä eli 117.–123. tasoilla sijaitsevat "havaintoasemaksi" nimetyt lasiseinäiset ja -lattiaiset näköalakerrokset (Observatorio). Rakennuksen Sky Shuttle -hissit kulkevat nopeudella 10 m/s. Näköalakerrokset ovat avoinna päivittäin kello 9.30–23.00. Pääsylippu maksaa aikuisilta 27 000 KRW (lokakuun 2017 alun vaihtokurssein vajaa 20 EUR).

Rakennus on ollut ainakin avaamisvuonnaan suosittu nähtävyys, sillä heinäkuussa 2017 Lotte-konserni kertoi rakennukseen tutustuneen sadan ensimmäisen aukiolopäivän aikana jo 10 miljoonaa kävijää eli keskimäärin 120 000 kävijää päivässä. Kävijöistä 450 000 oli tutustunut rakennuksen huipulla sijaitseviin lasisiin Seoul Sky -näköalakerroksiin.

Rakennuksen vieressä toimii ennen pilvenpiirtäjän valmistumista avattu Lotte World Mall -kauppakeskus ja Lotten tavaratalo.

Lähteet
-------

1. 1 2 3 4  Seoul’s Lotte World Tower facts skyscraper.blog. Viitattu 6.10.2017. (englanniksi)
2. 1 2 3  S. Korea's tallest building draws over 10 mln visitors in 100 days  11.7.2017. yonhapnews.co.kr. Viitattu 6.10.2017. (englanniksi)
3. 1 2  Lotte Towering Inferno: Shin Brothers' Feud Shakes Korea's Fifth Biggest Chaebol forbes.com. Viitattu 6.10.2017. (englanniksi)
4. ↑  100 Tallest Completed Buildings in the World by Height to Architectural Top skyscrapercenter.com. Viitattu 6.10.2017. (englanniksi)
5. 1 2 3 4 5 6  Inside Lotte World Tower  3.4.2017. koreajoongangdaily.joins.com. Viitattu 6.10.2017. (englanniksi)
6. ↑  A lavish Lotte residence - if you can afford it  13.3.2017. koreajoongangdaily.joins.com. Viitattu 6.10.2017. (englanniksi)
7. ↑  Signiel - Introduction lottehotel.com. Viitattu 6.10.2017. (englanniksi)
8. ↑  South Korean won (KRW) (vaihtokurssi 6.10.2017: 1 EUR= 1337,12 KRW) ecb.europa.eu. Viitattu 6.10.2017. (englanniksi)

Aiheesta muualla
----------------

* Kuvia tai muita tiedostoja aiheesta **Lotte World Tower** Wikimedia Commonsissa